Gredzenu pavēlnieks: Gredzena brālība
"Gredzenu pavēlnieks: Gredzena brālība" (angļu: The Lord of the Rings: The Fellowship of the Ring) ir 2001. gada ASV fantāzijas filma, kuras režisors ir Pīters Džeksons. Šī ir pirmā "Gredzenu pavēlnieka" filmu triloģijas daļa. Filma, tāpat kā abas pārējās triloģijas daļas filmas, ir Dž. R. R. Tolkīna grāmatas "Gredzenu pavēlnieks" ekranizējums. Filmas darbība notiek Viduszemē. Filma ir stāsts par hobitu, kurš ir mantojis varas gredzenu un cenšas to nogādāt Nolemtības kalnā, lai tas tiktu iznīcināts. "Gredzenu pavēlnieks: Gredzena brālība" tika izdota 2001. gada 10. decembrī, gūstot milzīgus panākumus. Šī ir viena no komerciāli veiksmīgākajām filmām kinoindustrijas vēsturē. 2002. gadā tā ieguva četras Amerikas Kinoakadēmijas balvas.